  Виталий Пронин Котьку шуисько: мон пумит одӥг интые трос юртъёсты ӝутонлы.Удмурт Республикалэн Тӧроез Александр Соловьёв та нуналъёсы пумиськылӥз шаерысьтымы 50-лэсь ятыр журналистъёсын. Ужрад час но ӝыны ӵоже кыстӥськиз, чузъяськизы ог 15 пала юанъёс: котькудӥзлы Тӧро лад-лад валэктон сётӥз.Берло дыре сюлмаськытӥсь югдур кылдэмын Ижын: улон юртъёс вӧзы ужбергатӥсьёс вуз каронъя центръёс ӝуто. Юртъёс сотэк но ог-огзы бордын тач-тач сыло - соос вискы выльёссэ чуртнаны туртто. Малы Иж город администрация та интыосы пуктӥськыны лэзе? Шоркар администрациысь кивалтӥсьёс интые, та ужпумез сэрттоно-пертчоно луэ элькунлэн Тӧроез.- Котьку шуисько: мон пумит одӥг интые трос юртъёсты ӝутонлы, - ӝот-ӝот вераз Александр Соловьёв. - Шоркармы вӧл-вӧл мед луоз, вож писпуос пӧлын. Ижысь Гоголь бульвар котырын бугыръяськон вал ини: Иж город администрация ужбергатӥсьёслы лэзем отчы офисъёсын центр пуктыны. Кин лэзе тазьы пуктӥськыны, со уг яраты шоркармес, уг гажа калыкез. Та ужпумез сэрттыны-пертчыны курыса, мон вазиськи вал шоркар администрацилэн кивалтӥсезлы Денис Агашинлы. Но со ӧз вырӟы, мыным аслым ик басьтӥськоно луиз та ужез эскерон но калыкез буйгатон борды. Ярам, лэсьтӥськонэз уретыны быгатӥмы. Малпай, таин йылпумъяськозы таӵе учыръёс. Янгышаськем. Табере тани мыным вазиськизы Ленин ульчаын улӥсьёс: отын но таӵегес ик югдур кылдэмын. Ваньзэ тае лыдэ басьтыса, туэ арысен Ижлэсь генпланзэ радъян ужез мон ас вылам басьтӥ. Мон уг паймы, азьланяз но таӵе учыръёсын пумиськи на ке. Угось пуктӥськыны лэзись огкылъёс юнматэмын азьвыл аръёсы. Та мугъёсын ик мозмытоно луиз шоркар администрацилэсь кивалтӥсьсэ Денис Агашинэз но. Малпасько, та интые пуксьыны кулэ Ижез вань сюлмыныз яратӥсь, визьмо кивалтӥсь.Мылкыдзы ӟырдамын ни Ижысь Уйпал шайвыл котырын улӥсьёслэн но. ГИБДД-лэн юртэз котырысь нюлэсэз кораса, ужбергатӥсьёс вуз каронъя центр пуктыны чаклало. Тӧро оскытӥз тазэ но ужпумез пыр-поч сэрттыны но ватсаз на:- Сюресъёсты тупатъян ужъёс но Ижын та нуналъёсы гинэ мытэмын. Нош куазь шунытскиз вал ини майлэн кутсконаз ик. Та дырлы лэсьтӥськон ужъёслэн 50 процентэз быдэстэмын луыны кулэ вал ни. Таиз но герӟаськемын администрацилэн гызмыльтэменыз. Уксё висъямын вал ни кылем арлэн пумаз. Таӵегес ик югдур кылдӥз Иж тыметысь выжъя: куашказ кылем арлэн кутсконаз, нош сое тупатонъя решение вуэмын али гинэ - та ужпумез эскеронэ нош ик мыным пыриськоно луиз. Тазьы луыны кулэ ӧвӧл!Елена Никитина Туспуктӥз Эдуард Карипов Теги: Ижкар ужпум  